บสส.ลั่นบริหารหนี้5แสนล.
บสส. ประกาศขึ้นแท่นเป็นเอเอ็มซีแห่งชาติภายในปี 2558 กวาดซื้อหนี้เสีย บสท. 3.5 แสนล้าน ยอดพอร์ตบริหารหนี้เสียพุ่ง 5 แสนล้านบาท สูงสุดในประเทศ
5 เม.ย. 2555

บสส. ประกาศขึ้นแท่นเป็นเอเอ็มซีแห่งชาติภายในปี 2558 กวาดซื้อหนี้เสีย บสท. 3.5 แสนล้าน ยอดพอร์ตบริหารหนี้เสียพุ่ง 5 แสนล้านบาท สูงสุดในประเทศ 
นางน้ำผึ้ง วงศ์สมิทธิ์ กรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยว่า บสส.ได้ประกาศวิสัยทัศน์จะก้าวสู่การเป็นเอเอ็มซีแห่งชาติ(เนชั่นแนล เอเอ็มซี) ในปี 2558 และเป็นเอเอ็มซีในใจทุกคน( เอเอ็มซี ออฟ ช้อยส์) ในปี 2556 
“การเป็นเอเอ็มซีแห่งชาติไม่ได้ขึ้นอยู่ที่ขนาดสินทรัพย์ แต่จะทำหน้าที่เป็นแขนขาของรัฐในการแก้ไขปัญหาหนี้เสียของประเทศ” นางน้ำผึ้ง กล่าว
สำหรับเป้าหมายในปีนี้ บสส.คาดว่าจะมีรายได้ประมาณ 1 หมื่นล้านบาท โดยมาจากการปรับโครงสร้างหนี้เสีย (เอ็นพีแอล) และยอดขายสินทรัพย์รอการขาย (เอ็นพีเอ) ประมาณ 1,200 ล้านบาท มีกำไรประมาณ 3,000 ล้านบาท และจะนำเงินส่งคืนกองทุนเพื่อการฟื้นฟูและพัฒนาระบบสถาบันการเงิน 7,500 ล้านบาท 
“โดยเฉลี่ย บสส.ได้ส่งเงินคืนให้กับกองทุนฟื้นฟูฯ มากที่สุด เฉลี่ยส่งเงินคืนปีละ 8,000-9,000 ล้านบาท โดยที่ผ่านมาส่งเงินคืนกองทุนฟื้นฟูฯ แล้วจำนวน 1.62 แสนล้านบาท และถือว่าเป็นองค์กรที่นำส่งเงินกองทุนฟื้นฟูฯ มากที่สุด” นางน้ำผึ้ง กล่าว
ปัจจุบัน บสส.มีขนาดสินทรัพย์เพื่อบริหารรวม 1.83 แสนล้านบาท แบ่งเป็นลูกหนี้เอ็นพีแอล 1.77 แสนล้านบาท และเอ็นพีเอ 6,798 ล้านบาท 
“ในเดือน มิ.ย.นี้ จะรับโอนสินทรัพย์จากบรรษัทบริหารสินทรัพย์ไทย (บสท.) 3.5 แสนล้านบาท แบ่งเป็นบัญชีลูกหนี้เอ็นพีแอลประมาณ 3.3 แสนล้านบาท และเป็นเอ็นพีเอประมาณ 2.2 หมื่นล้านบาท ซึ่งจะทำให้ บสส.มีขนาดสินทรัพย์ที่จะบริหารเพิ่มขึ้นเป็น 5 แสนล้านบาท เป็นบริษัทที่บริหารหนี้เสียมากที่สุดในประเทศ” นางน้ำผึ้ง กล่าว
นอกจากนี้ บสส.เตรียมจะประมูลซื้อเอ็นพีแอลของสถาบันการเงิน ทุนทรัพย์ 1.2 หมื่นล้านบาท คาดว่าจะใช้เงินลงทุนประมาณ 3,000 ล้านบาท 
ขณะเดียวกันก็เตรียมหาช่องทางรายได้ใหม่ โดยรับเป็นที่ปรึกษาการปรับโครงสร้างหนี้ให้กับสถาบันการเงินของรัฐ 
“ไม่มีข่าวลือแล้วว่า บสส.จะมีการควบรวมกับบริษัทบริหารสินทรัพย์ กรุงเทพพาณิชย์ (บสก.) เพราะ บสส.สามารถที่จะยืนได้ด้วยขาของตัวเอง และเป็นองค์กรที่ยั่งยืนในการช่วยแก้ไขปัญหาหนี้เสียของประเทศ ซึ่งจะต้องหาพอร์ตสินทรัพย์มาบริหารอย่างต่อเนื่องทั้งการประมูลซื้อเอ็นพีเอและเอ็นพีแอลของธนาคารพาณิชย์ 
ที่ผ่านมาสามารถประมูลซื้อสินทรัพย์จากสถาบันการเงินได้แล้วประมาณ 2 หมื่นล้านบาท ในขณะเดียวกันสามารถที่จะบริหารจัดการค่าใช้จ่ายต่อเงินสดรับประมาณ 10% ซึ่งต่ำกว่าระบบปกติที่มีค่าใช้จ่ายประมาณ 15%” นางน้ำผึ้ง กล่าว